b'\n_START_ARTICLE_\nRezerva\xc8\x9bia natural\xc4\x83 "Parcul Natural Dumbrava Sibiului"\n_START_SECTION_\nLocalizare\n_START_PARAGRAPH_\nRezerva\xc8\x9bia natural\xc4\x83 cu o suprafa\xc8\x9b\xc4\x83 de 933 ha, se afl\xc4\x83 la limita sud-vestic\xc4\x83 a Sibiului, \xc3\xaen P\xc4\x83durea Dumbrava, cu o altitudine maxim\xc4\x83 de 606 m, \xc3\xaen V\xc3\xa2rful Obreja situat \xc3\xaen partea nordic\xc4\x83 a p\xc4\x83durii, fiind traversat\xc4\x83 de R\xc3\xa2ul Trinkbach, care, \xc3\xaen parcursul s\xc4\x83u prin aria protejat\xc4\x83 formeaz\xc4\x83 trei lacuri de natur\xc4\x83 antropic\xc4\x83.\n_START_SECTION_\nDescriere\n_START_PARAGRAPH_\nRezerva\xc8\x9bia natural\xc4\x83 a fost declarat\xc4\x83 arie protejat\xc4\x83 prin Legea Nr.5 din 6 martie 2000 (privind aprobarea Planului de amenajare a teritoriului na\xc8\x9bional - Sec\xc8\x9biunea a III-a - zone protejate) \xc8\x99i se \xc3\xaentinde pe o suprafa\xc8\x9b\xc4\x83 de 993 hectare. Acesta a fost \xc3\xaenfiin\xc8\x9bat \xc3\xaen scopul protej\xc4\x83rii biodiversit\xc4\x83\xc8\x9bii \xc8\x99i men\xc8\x9binerii \xc3\xaentr-o stare de conservare favorabil\xc4\x83 a florei \xc8\x99i faunei s\xc4\x83lbatice aflate \xc3\xaen lunca Depresiunii Sibiului._NEWLINE_\xc2\xa0\xc2\xa0\xc2\xa0\xc2\xa0\xc2\xa0Biodiversitate_NEWLINE_P\xc4\x83durea Dumbrava are \xc3\xaen componen\xc8\x9b\xc4\x83 arbori \xc8\x99i arbusti cu specii de: stejar (Quercus robur) cu v\xc3\xa2rste de peste 100 de ani, specie dominant\xc4\x83, \xc3\xaen asociere cu gorun (Quercus petraea), ulm (Ulmus), pin (Pinus), tei (Tilia), carpen (Carpinus betulus) sau jugastru (Acer campestre), lemn c\xc3\xa2inesc (Ligustrum vulgare), p\xc4\x83ducel (Crataegus monogyna), cru\xc8\x99in (Rhamnus frangula), m\xc4\x83ce\xc8\x99 (Rosa canina) sau porumbar (Pinus spinosa)._NEWLINE_La nivelul ierburilor vegeteaz\xc4\x83 o gam\xc4\x83 variat\xc4\x83 de specii floristice; printre care: pufuli\xc8\x9b\xc4\x83 (Epilobium hursutum), salata iepurelui (Mycelis muralis), opai\xc8\x9b\xc4\x83 (Melandrium rubrum), br\xc3\xa2ndu\xc8\x99\xc4\x83 de toamn\xc4\x83 (Colchicum autumnale), precum \xc8\x99i mai multe specii de orhidee (specii din familia Orchidaceae)._NEWLINE_Fauna este una diversificat\xc4\x83 \xc8\x99i bine reprezentat\xc4\x83 de mai multe specii de mamifere \xc8\x99i p\xc4\x83s\xc4\x83ri; dintre care unele protejate la nivel european sau aflate pe lista ro\xc8\x99ie a IUCN._NEWLINE_Specii de mamifere: c\xc4\x83prioar\xc4\x83 (Capreolus capreolus), mistre\xc8\x9b (Sus scrofa), vulpea (Vulpes vulpes crucigera), veveri\xc8\x9b\xc4\x83 (Sciurus carolinensis); _NEWLINE_P\xc4\x83s\xc4\x83ri cu specii de: mierla (Turdus merula), presur\xc4\x83 (o specie din familia Emberizidae), cioc\xc4\x83nitoare (o specie din familia Picidae), pup\xc4\x83z\xc4\x83 (Upupa epops), turtureaua (Streptopelia turtur), cuc (Cuculus canorus), gai\xc8\x9b\xc4\x83 albastr\xc4\x83 (Garrulus glandarius), cintez\xc4\x83 (Fringilla coelebs), vrabie (specii din familia Passeridae), corb (Corvus corax), etc.\n_START_SECTION_\nAcces\n_START_PARAGRAPH_\n\xc3\x8en rezerva\xc8\x9bia natural\xc4\x83 situat\xc4\x83 la 4 kilometri sud de centrul municipiului Sibiu, se poate ajunge pe drumul jude\xc8\x9bean 106A, ce leag\xc4\x83 re\xc8\x99edin\xc8\x9ba de jude\xc8\x9b cu ora\xc8\x99ul R\xc4\x83\xc8\x99inari. _NEWLINE_\xc3\x8enconjurate de suprafa\xc8\x9ba teritorial\xc4\x83 a rezerva\xc8\x9biei, nef\xc4\x83c\xc3\xa2nd totu\xc8\x99i parte din aceasta, se afl\xc4\x83 Muzeul Civiliza\xc8\x9biei Populare Tradi\xc8\x9bionale \xe2\x80\x9eASTRA\xe2\x80\x9d (unul din cele mai mari muzee \xc3\xaen aer liber din Rom\xc3\xa2nia), Gr\xc4\x83dina zoologic\xc4\x83, trupul intravilan Sitex (vechea fabric\xc4\x83 de covoare Dumbrava) \xc8\x99i zona fostului Han Dumbrava, actual Hotel Hilton \xc3\xaempreun\xc4\x83 cu zona fostului camping.'